[{"text_idx": "#000003", "text": "Wrth sgrolio ar ein ffonau, mae\u2019n anochel fod newyddion drwg am ein baglu. Er ein bod ni\u2019n bwriadu hoffi lluniau gwyliau ein ffrindiau neu chwilio am ddiweddariad ar fywyd seleb, mae newyddion drwg wastad yno\u2019n cuddio yn y cloddiau, yn barod i\u2019n brawychu a sbwylio\u2019r saib. Y peth diwethaf mae rhywun eisiau ydi ymosodiad gan newyddion llwm wrth edrych ar fideos doniol o gw\u0302n bach!"}, {"text_idx": "#000004", "text": "Felly, sut allwn ni osgoi'r newyddion negyddol yma?"}, {"text_idx": "#000005", "text": "Yr ateb... curadu eich ffrwd!"}, {"text_idx": "#000006", "text": "Ystyriwch eich ffrwd gymdeithasol fel eich galeri gelf bersonol chi a chi ydi\u2019r curadur. Eich swydd chi ydi addurno\u2019r muriau gyda chelf sydd yn apelio i chi."}, {"text_idx": "#000007", "text": "Mae\u2019r un peth yn wir gyda\u2019ch ffrwd gymdeithasol. Addurnwch eich ffrwd gyda chyfrifon a ffrindiau sy\u2019n apelio i chi!"}, {"text_idx": "#000009", "text": "Mae\u2019r cyfrif yma yn un da am godi calon, drwy rannu cynnwys amserol, doniol ac weithiau gwirion - fel y post yma sy\u2019n nodi tebygrwydd rhai o ferched mwyaf adnabyddus Cymru... a chesys pensiliau!"}, {"text_idx": "#000010", "text": "Gyda phersonoliaeth siriol sy\u2019n hynod o heintus, mae Mari Gwenllian yn ein hybu ni gyd i garu\u2019n hunain yr union fel rydym ni! Wrth ei dilyn hi, allwch chi ddisgwyl reels doniol ac ysbrydoledig sydd yn siw\u0302r o roi unrhyw un sydd angen help llaw ar ben ffordd wrth fynd ar siwrnai i ddatblygu hunanhyder."}, {"text_idx": "#000011", "text": "Yn wreiddiol o Gaerdydd, mae\u2019r diddanwr Leila yn rhannu ei hanes a\u2019i gwaith ar ei chyfrifon cymdeithasol gydag agwedd agored ac onest, sy\u2019n hynod o ysbrydoledig. Yn ei gyrfa comedi, mae hi\u2019n mynd o nerth i nerth ac rydym yn cadw llygaid ar ei chyfrif i weld beth y bydd hi\u2019n ei wneud nesaf!"}, {"text_idx": "#000012", "text": "Ddim yn aml mae rhywun yn clywed acen Gymraeg ar orsaf radio y tu allan i Gymru, ond mae Sian Eleri wrthi\u2019n brysur yn cyflwyno rhaglenni cerddoriaeth ar BBC Radio 1! Fyddwch chi\u2019n rhyfeddu ar ei chynnwys, yn rhannu lluniau o\u2019r enwogion mae hi\u2019n eu cyfarfod, fel Lewis Capaldi a Jorja Smith."}, {"text_idx": "#000013", "text": "Mae angen gwylio cynnwys Bronwen gyda phwyll, oherwydd mae\u2019n hawdd iawn i rai o\u2019r caneuon yma sticio yn eich pen am ddyddiau! Cantores ydi Bronwen, sy\u2019n hen law ar gyfieithu caneuon cyfoes i\u2019r Gymraeg mewn ffordd arbennig. Mae ei chyfieithiadau yn cadw at wraidd a neges y caneuon, bron fel mai yn y Gymraeg ysgrifennwyd y caneuon i gychwyn!"}, {"text_idx": "#000014", "text": "Mae\u2019r cyfryngau cymdeithasol yn llawn dop o bositifrwydd, ond i chi edrych yn y llefydd iawn!\nOnd cofiwch, tydi curadu eich ffrwd i greu ardal ddiogel i chi ddim yn golygu ei fod o\u2019n beth iach i aros yn y byd digidol am oriau maith!"}]